

 LĒMUMS

Ādažos, Ādažu novadā

2024. gada 29. augustā **Nr.** **311**

**Par** **Carnikavas senioru biedrības “Senči” iniciatīvu projektu** **“Ādažu novada senioru veselības uzturēšana”**

Ādažu novada pašvaldība izskatīja Carnikavas senioru biedrības “Senči” (reģ. Nr. 40008216285, juridiskā adrese: Zušu iela 20, Carnikava, Carnikavas pagasts, Ādažu novads, LV-2163 (turpmāk - Iesniedzējs)) 2024. gada 9. jūlija pieteikumu (Nr. ĀNP/1-11-1/24/3590) iniciatīvu projektam “Ādažu novada senioru veselības uzturēšana”(turpmāk – Projekts) pašvaldības finansējuma saņemšanai saskaņā ar pašvaldības 2023. gada 24. maija nolikumu Nr. 11 “Iniciatīvas projektu finansēšanas kārtība Ādažu novada pašvaldībā” (turpmāk – Nolikums).

Projekta mērķis ir sekmēt veselīga dzīvesveida ieradumus Ādažu novada senioru ikdienā, t.i., iepazīstinot seniorus ar fiziskās un mentālās veselības veicināšanas metodēm un nodrošinot 20 nodarbības 2 reizes nedēļā Carnikavas Tautas nama “Ozolaine” Lielajā zālē, no 01.09.2024. līdz 01.08.2025.

Projekta kopējais finansējums ir 2200 *euro* (t.sk., pašvaldības finansējums 2000 *euro* un Iesniedzēja finansējums 200 *euro*). Projekta tāme ietver šādus izdevumus:

|  |  |  |  |  |  |
| --- | --- | --- | --- | --- | --- |
| Izdevumi | Dalībnieku skaits | Pakalpojuma cena vienam dalībniekam (*euro*) | Izmaksas kopā (*euro*) | Pašu finansējums (*euro*)\* | Pašvaldībasfinansējums (*euro*) |
| Atlīdzība jogas nodarbību vadītājai Zaigai Luriņai | 45 | 48,89 | 2200 | 200 | 2000 |
| **KOPĀ (t.sk., nodokļi):** | **2200** | **200** | **2000** |

Centrālās pārvaldes Attīstības un projektu nodaļa veica Projekta atbilstības izvērtēšanu domes noteiktajā kārtībā un secināja, ka Projekts ir ieguvis 24 punktus (no 26), kā arī, ka tā norises un izdevumi atbilst Projekta mērķim.

Projekts atbilst Ādažu novada Attīstības programmai (2021.-2027.) vidējā termiņa prioritātes “VTP12 Iedzīvotāju dzīves stabilitāte un drošība” uzdevumam “U12.1.2. Veicināt NVO un citu iestāžu darbību veselīga dzīvesveida un ģimenes vērtību popularizēšanā un pašvaldības politikas veidošanā bērnu un ģimenes jomā”.

Lursoft datu bāzes reģistrā ir ieraksts, ka Iesniedzēja darbības mērķi ir piesaistīt nepieciešamo finansējumu un īstenot projektus, kuru mērķis ir Carnikavas ciema attīstība un senioru dzīves kvalitātes uzlabošana.

Domes 23.02.2022. lēmuma Nr. 54 “Par nomas maksas noteikšanu Ādažu novada kultūras centra telpu nomu un pakalpojumu maksām” 8. punktā noteikts, ka telpu bezatlīdzības lietošana iespējama tikai Publiskas personas finanšu līdzekļu un mantas izšķērdēšanas novēršanas likumā paredzētajos gadījumos, bet 3.1. apakšpunktā noteikta Telpu nomas maksa 16,00 EUR stundā bez PVN.

Pašvaldības telpu bezatlīdzības lietošana iespējama tikai Publiskas personas finanšu līdzekļu un mantas izšķērdēšanas novēršanas likumā paredzētajos gadījumos, tajā skaitā, gadījumā, kad atvasināta publiska persona savu mantu nodod lietošanā sabiedriskā labuma organizācijai vai sociālajam uzņēmumam (5. panta otrās daļas 4.1 punkts), vai ja publiska persona savu mantu nodod privātpersonai vai kapitālsabiedrībai tai deleģēto valsts pārvaldes uzdevumu pildīšanai, arī publiskas personas pakalpojumu sniegšanai (5. panta otrās daļas 5. punkts). Minētā likuma 2. panta pirmā daļa nosaka publiskai personai pienākumu rīkoties ar saviem finanšu līdzekļiem un mantu likumīgi, tas ir, jebkurai rīcībai ar tiem jāatbilst ārējos normatīvajos aktos paredzētajiem mērķiem, kā arī normatīvajos aktos noteiktajai kārtībai.

Sabiedriskā labuma organizāciju likuma 3. pants noteic, ka sabiedriskā labuma organizācijas ir biedrības, kuru statūtos norādītais mērķis ir sabiedriskā labuma darbība, ja šīm biedrībām piešķirts sabiedriskā labuma organizācijas statuss un ja tās izlieto savus ienākumus darbībām, kurām nav komerciāla rakstura (izņemot šā likuma [11.](https://likumi.lv/ta/id/90822#p11) panta septītajā daļā minēto gadījumu) un kuras vērstas uz sabiedriskā labuma darbības nodrošināšanu, ievērojot šā likuma 11. un [12. pantā](https://likumi.lv/ta/id/90822#p12) noteiktos ierobežojumus. Domes 23.02.2022. lēmums Nr. 54 “Par nomas maksas noteikšanu Ādažu novada kultūras centra telpu nomu un pakalpojumu maksām” neparedz pašvaldībai piederošo telpu nodošanu bezatlīdzības lietošanā, kā vien atlaides piemērošanu 75 % apmērā nomas maksai biedrībām, kas sniedz nozīmīgu labumu sabiedrībai.

Atbilstoši Sabiedriskā labuma organizāciju reģistra[[1]](#footnote-1) datiem Iesniedzējam nav spēkā esošs sabiedriskā labuma organizācijas statuss.

Pašvaldība savu autonomo funkciju izpildē darbojas patstāvīgi, ievērojot savas administratīvās teritorijas iedzīvotāju intereses, turklāt iedzīvotāju interesēs brīvprātīgi īstenojot iniciatīvas ikvienā jautājumā, kopsakarā ar biedrības definētajiem mērķiem un Pašvaldību likumā noteikto kārtību saistībā ar pašvaldības rīcību ar tās mantu, proti, pašvaldības manta izmantojama pašvaldības administratīvās teritorijas iedzīvotāju interesēs.

Politiska lēmuma būtību raksturo ne tik daudz lēmuma pieņēmējs, bet gan tas, vai lēmuma pieņēmējs lēmuma saturu ir tiesīgs noteikt brīvi (patvaļīgi), pēc saviem ieskatiem. Atšķirība starp politiskiem apsvērumiem un juridiskiem apsvērumiem, nosakot lēmuma saturu, ir šāda -politisku apsvērumu gadījumā lēmuma pieņēmējs brīvi var lemt par to, vai šāds lēmums ir labs vai slikts. "Labs" vai "slikts" lēmums ir relatīvi jēdzieni, kas balstīti lēmuma pieņēmēja uzskatos un vērtībās. Politiska lēmuma gadījumā lēmuma pieņēmēja rīcības brīvība tiesību normās noteiktajos ietvaros ir absolūta, proti, lēmuma pieņēmējam nav jāizdara lietderības apsvērumi (nav jāvērtē, vai lēmums ir piemērots, nepieciešams un atbilstošs).[[2]](#footnote-2)

Starp pašvaldību un Iesniedzēju 2023. gada 31. janvārī tika noslēgts līgums par Carnikavas Tautas nama “Ozolaine” Lielās zāles (turpmāk - Telpa) bezatlīdzības lietošanu līdz 2024. gada 31. decembrim.

Ņemot vērā iepriekšminētos Iesniedzēja darbības un Telpas izmantošanas mērķus, domes ieskatā ir lietderīgi nodot biedrībai Telpu bezatlīdzības lietošanā līdz 2025. gada 1. augustam (uz Projekta īstenošanas laiku). Tomēr, jāievēro apstāklis, ka šis lēmums satur politiskas gribas izšķiršanos (politisks lēmums), bet šādi lēmumi nevar tikt pieņemti pastāvīgi. Uzņēmumi, kas saņem atbalstu, neiegūst tiesisko paļāvību par atbalsta likumību, ja vien tas nav piešķirts likumīgā procedūrā, un rūpīgam saimnieciskās darbības subjektam būtu jābūt spējīgam nodrošināt, lai šī procedūra tiktu ievērota.[[3]](#footnote-3) Proti, Iesniedzējam nevar būt tiesiskā paļāvība par pašvaldībai piederošo telpu izmantošanu bez atlīdzības, ja tas ir piešķirts, neievērojot tiesību aktos noteikto procedūru un priekšnosacījumus. Tādējādi Iesniedzējam rosināms reģistrēties Sabiedriskā labuma organizāciju reģistrā.

Pamatojoties uz Pašvaldību likuma 4. panta pirmās daļas 5., 6. un 7. punktu, 5. panta pirmo daļu, kā arī 73. panta pirmo un ceturto daļu, Publiskas personas finanšu līdzekļu un mantas izšķērdēšanas novēršanas likuma 2. panta pirmo daļu un 5. panta otrās daļas 5. punktu un trešo daļu, Nolikuma 67. punktu, Ādažu novada pašvaldības 13.06.2023. reglamenta Nr. 2 “Ādažu novada pašvaldības darba reglaments” 79. punktu, kā arī Izglītības, kultūras, sporta un sociālās komitejas 07.08.2024. atzinumu, Ādažu novada pašvaldības dome

**NOLEMJ:**

1. Atbalstīt Carnikavas senioru biedrības “Senči” projektu “Ādažu novada senioru veselības uzturēšana”un piešķirt tai pašvaldības līdzfinansējumu 2000 (divi tūkstoši) *euro*.
2. Lēmuma 1. punkta izpildei līdz 2024. gada 15. decembrim noslēgt ar Iesniedzēju līgumu par Telpas bezatlīdzības lietošanu no 01.01.2025. līdz 01.08.2025., pirmdienās no plkst. 11.00. līdz 12.30, un ceturtdienās no plkst.9.00. līdz 10.30.
3. Pašvaldības Centrālās pārvaldes Juridiskajai un iepirkumu nodaļai līdz 2024. gada 10. septembrim sagatavot līguma projektu 1. punkta izpildei (nosakot pienākumu Carnikavas senioru biedrībai “Senči” ne vēlāk, kā viena mēneša laikā no projekta pabeigšanas dienas iesniegt pašvaldībai atskaiti par līdzfinansējuma izlietošanu) un organizēt tā parakstīšanu.
4. Aicināt Iesniedzēju līdz 01.09.2024. izvērtēt nepieciešamību reģistrēties Sabiedriskā labuma organizāciju reģistrā un informēt pašvaldību par iekļaušanu reģistrā.
5. Pašvaldības izpilddirektoram parakstīt 2. punktā noteikto līgumu.
6. Pašvaldības Centrālās pārvaldes Attīstības un projektu nodaļai veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. https://www6.vid.gov.lv/SLO [↑](#footnote-ref-1)
2. Sk. Briede J., Danovskis E. Politiska lēmuma nozīme administratīvajās tiesībās. Jurista Vārds, 11.08.2015., Nr. 31 (883), 10. -14. lpp. [↑](#footnote-ref-2)
3. Sk. <https://www.cobalt.legal/uploads/news/2171/2009_11_04_Saldo_nelikumigs_valsts_atbalsts_bistama_davana.pdf> [↑](#footnote-ref-3)